ai4bharat/Pralekha huggingface dataset:
कार्मिक, लोक शिकायत एवं पेंशन मंत्रालय
केन्द्रीय सतर्कता आयुक्त ने कदाचार रोकने के लिए सुरक्षात्मक सतर्कता अपनाने को कहा
केन्द्रीय सतर्कता आयुक्त  श्री के.वी. चौधरी ने भ्रष्ट तरीकों पर रोक लगाने के लिए सुरक्षात्मक सतर्कता अपनाने को कहा है। आज यहां ‘सुरक्षात्मक सतर्कता- अच्छे तरीकों का प्रसार’ विषय पर आयोजित कार्यशाला का उद्घाटन करते हुए उन्होंने कहा कि कदाचार की संभावनाओं वाले क्षेत्रों की पहचान कर व्यवस्थित सुधार और संरचनात्मक उपायों के जरिए इस लक्ष्य को हासिल किया जा सकता है। उन्होंने कहा कि इन उपायों से भ्रष्ट तरीको को रोकने और संगठनात्मक दक्षता को बढ़ाने के उद्देश्य को पूरा किया जा सकता है।
श्री चौधरी ने कहा कि संगठनों में कुछ विशेष क्षेत्रों में कदाचार होने की संभावना के अलावा आम तौर पर खरीदी, माल और सेवा की बिक्री, मानव संसाधन प्रबंधन, सार्वजनिक सेवाओं की आपूर्ति और कार्यान्वयन जैसे क्षेत्रों में भ्रष्टाचार होता है। उन्होंने संगठन में पारदर्शिता लाने और उत्तरदायित्व के लिए मौजूदा प्रणालियों में सुधार करने, समीक्षा प्रक्रियाओं का सरलीकरण, प्रौद्योगिकी अपनाने, व्यक्तिगत अधिकार कम करने, प्रभावी नियंत्रण और पर्यवेक्षण, नागरिकों को शिक्षित और प्रशिक्षित करने का आग्रह किया।
एक दिवसीय कार्यशाला में पांच सत्र हुए, जिनमें सरकारी संगठनों और वित्तीय संस्थानों सहित सार्वजनिक क्षेत्र के उद्यमों ने अपनी प्रस्तुतियां दी और उनके द्वारा अपनाए गए अच्छे तरीकों को साझा किया। इन विषयों में सूचना प्रौद्योगिकी आधारित भर्ती प्रणाली, बुनियादी ढांचा और योजना बनाने के लिए विशेष भू-तकनीक का उपयोग, वाहन निगरानी प्रणाली, सुरक्षात्मक सतर्कता की तकनीक का लाभ उठाना, भूमि रिकॉर्ड डिजिटीकरण और ऑडिट में व्यवस्थित सुधार शामिल हैं।
मत्स्यपालन, पशुपालन और डेयरी मंत्रालय
श्री पुरुषोत्तम रूपाला, मत्स्य, पशुपालन और डेयरी मंत्री, भारत सरकार एसोचैम मत्स्य एवं जलीय कृषि क्षेत्र के बारे में उद्योग जगत को संबोधित करेंगे
श्री पुरुषोत्तम रूपाला, मत्स्य, पशुपालन और डेयरी मंत्री भारत सरकार आज मत्स्य एवं जलीय कृषि क्षेत्र के बारे में उद्योग जगत को संबोधित करेंगे और इस सत्र का उद्देश्य कोविड महामारी के बाद इस क्षेत्र को पुनर्जीवित करने के लिए सरकार के विशेष दृष्टिकोण से उद्योग जगत को अवगत कराना है। श्री रूपाला पीएमएमएसवाई की विशेषताओं के अलावा केन्द्र सरकार द्वारा इस क्षेत्र को बढ़ावा देने और उत्थान करने के लिए चलाई जा रही विभिन्न योजनाओं पर भी प्रकाश डालेंगे।
भारत का शीर्ष वाणिज्य मंडल एसोचैम आज मत्स्य पालन और जलीय कृषि उद्योग के बारे में एक वर्चुअल सम्मेलन आयोजित कर रहा है। इस सम्मेलन का विषय "नीली क्रांति और आर्थिक वृद्धि को सक्षम बनाने की दिशा में रणनीतिक रोडमैप" है। इस सम्मेलन के आयोजन का उद्देश्य उन विषयों पर विचार-विमर्श करना है जो इस क्षेत्र की वृद्धि दर में सुधार ला सकते हैं और इस पर विशेष ध्यान देने के साथ-साथ उत्पादकता में सुधार के लिए मत्स्य पालन और जलीय कृषि के एक नए युग में प्रवेश करने संबंधी आवश्यक कदम उठाना है। इसमें इस क्षेत्र से जुड़ी विभिन्न संभावनाओं को देखते हुए प्रौद्योगिकी, विपणन, वित्त, निर्यात और आधारभूत संबंधी सुविधाओं पर ध्यान केन्द्रित करना है।
इस सम्मेलन में श्री रूपाला के अलावा विभिन्न क्षेत्रों से जुड़े विशिष्ट वक्ता भी हिस्सा लेंगे जो मत्स्य पालन और जलीय कृषि क्षेत्र को पुनर्जीवित करने संबंधित सभी संभावित तरीकों पर चर्चा करेंगे। इस सत्र के वक्ताओं में श्री के.एस. श्रीनिवास, आईएएस, अध्यक्ष, समुद्री उत्पाद निर्यात विकास प्राधिकरण, भारत सरकार, श्री सागर मेहरा, संयुक्त सचिव, मत्स्य पालन विभाग, भारत सरकार, डॉ. प्रवत कुमार राउल, प्रबंध निदेशक, कृषि संवर्धन एवं निवेश निगम ओडिशा लिमिटेड, ओडिशा सरकार, अपने विचार व्यक्त करेंगे।
मत्स्य पालन और जलीय कृषि उद्योग से संबंधित उद्योग निकायों के प्रतिनिधि भी इसमें हिस्सा लेंगे। इनमें श्री दीपक सूद, महासचिव, एसोचैम, डॉ. मनोज एम. शर्मा, निदेशक, मयंक एक्वाकल्चर, प्रा. लिमिटेड, श्री अमित सालुंखे, मुख्य गठबंधन अधिकारी, एक्वा कनेक्ट, श्री चिंतन ठाकर, अध्यक्ष, एसोचैम गुजरात परिषद एवं समूह अध्यक्ष और प्रमुख, कॉर्पोरेट मामले और रणनीतिक योजना, वेलस्पन समूह, श्री धवल रावल, अध्यक्ष - कृषि और खाद्य प्रसंस्करण समिति, एसोचैम गुजरात परिषद के साथ डॉ. वेंकटेश अय्यर, एडिटर इन चीफ अपने विचार व्यक्त करेंगे।
इस सत्र में मत्स्य पालन और जलीय कृषि उद्योग से जुड़े विभिन्न उद्योग निकाय/अग्रणी उद्योगपति, निर्यातक, शिक्षाविद, शीर्ष अधिकारी, एफपीओ और अन्य उद्योग पेशेवर हिस्सा लेंगे।.एमजी/एएम/जेके/एसएस
(Visitor Counter : 564
प्रधानमंत्री कार्यालय
प्रधानमंत्री ने श्रीमद्भगवद्गीता की पांडुलिपि के साथ इसके श्लोकों पर 21 विद्वानों के भाष्य जारी किये
प्रधानमंत्रीश्री नरेन्द्र मोदी ने श्रीमद्भगवद्गीता की पांडुलिपि के साथ इसके श्लोकों पर 21 विद्वानों के भाष्य जारी किये। इस अवसर पर जम्मू और कश्मीर के उपराज्यपाल श्री मनोज सिन्हा तथा धर्मार्थ ट्रस्ट, जम्मू-कश्मीर के अध्यक्ष ट्रस्टी डॉ करण सिंह भी उपस्थित थे।
इस अवसर पर प्रधानमंत्री ने भारतीय दर्शन पर डॉ करण सिंह द्वारा किए गए कार्यों की सराहना की। उन्होंने कहा कि उनके प्रयास ने जम्मू और कश्मीर की पहचान को पुनर्जीवित किया है, जिसने सदियों से पूरे भारत की विचार परंपरा का नेतृत्व किया है। उन्होंने कहा कि हजारों विद्वानों ने गीता के गहन अध्ययन के लिए अपना पूरा जीवन समर्पित किया है, जिसे एक ग्रन्थ के प्रत्येक श्लोक पर विभिन्न व्याख्याओं के विश्लेषण और विभिन्न रहस्यों की अभिव्यक्ति के रूप में स्पष्ट तौर पर देखा जा सकता है। उन्होंने कहा कि यह भारत की वैचारिक स्वतंत्रता और सहिष्णुता का भी प्रतीक है, जो प्रत्येक व्यक्ति को अपना दृष्टिकोण रखने के लिए प्रेरित करता है।
प्रधानमंत्री ने कहा कि भारत को एकजुटता प्रदान करने वाले आदि शंकराचार्य ने गीता को आध्यात्मिक चेतना के रूप में देखा। रामानुजाचार्य जैसे संतों ने आध्यात्मिक ज्ञान की अभिव्यक्ति के रूप में गीता को सामने रखा था। स्वामी विवेकानंद के लिए, गीता अटूट परिश्रम और अदम्य आत्मविश्वास का स्रोत रही है। श्री अरबिंदो के लिए, गीता ज्ञान और मानवता का सच्चा अवतार थी। गीता, महात्मा गांधी के सबसे कठिन समय में प्रकाशस्तम्भ थी। गीता, नेताजी सुभाष चंद्र बोस की देशभक्ति और वीरता की प्रेरणा रही है। गीता पर बाल गंगाधर तिलक की व्याख्या ने स्वतंत्रता संग्राम को नई ताकत दी थी।
प्रधानमंत्री ने कहा कि हमारा लोकतंत्र हमें विचारों की स्वतंत्रता, कार्य की स्वतंत्रता और जीवन के हर क्षेत्र में समान अधिकार देता है। यह स्वतंत्रता लोकतांत्रिक संस्थानों से आती है, जो हमारे संविधान के संरक्षक हैं। इसलिएजब भी हम अपने अधिकारों की बात करते हैं, हमें अपने लोकतांत्रिक कर्तव्यों को भी याद रखना चाहिए।
प्रधानमंत्री ने कहा कि गीता पूरी दुनिया और हर प्राणी के लिए एकमहत्वपूर्ण पुस्तक है। इसका कई भारतीय और अंतर्राष्ट्रीय भाषाओं में अनुवाद किया गया है और कई देशों में कई अंतरराष्ट्रीय विद्वानों द्वारा इसपर अनुसंधान किये जा रहे हैं।
प्रधानमंत्री ने कहा कि ज्ञान साझा करना भारत की संस्कृति में है। उन्होंने कहा कि गणित, वस्त्र, धातु विज्ञान या आयुर्वेद में हमारे ज्ञान को हमेशा मानवता के धन के रूप में देखा जाता है। आज एक बार फिर से, भारत पूरी दुनिया की प्रगति में योगदान करने और मानवता की सेवा करने के लिए अपनी क्षमता का निर्माण कर रहा है। उन्होंने कहा कि हाल के दिनों में भारत के योगदान को पूरी दुनिया ने देखा है। उन्होंने निष्कर्ष के तौर पर कहा कि आत्मनिर्भर भारत के लिए किये जा रहे प्रयासों के इस योगदान से पूरी दुनिया को व्यापक स्तर पर मदद मिलेगी।
राष्ट्रपति सचिवालय
राष्ट्रपति 26 फरवरी से 1 मार्च तक अंडमान और निकोबार द्वीप समूह का दौरा करेंगे
राष्ट्रपति, श्री रामनाथ कोविंद 26 फरवरी से 1 मार्च, 2021 तक अंडमान और निकोबार द्वीप समूह का दौरा करेंगे।
प्रधानमंत्री कार्यालय
प्रधानमंत्री ने स्वतंत्रता सेनानी पसुम्पोन मुथुरामलिंग थेवर को उनकी गुरु पूजा के अवसर पर नमन किया
प्रधानमंत्री श्री नरेन्द्र मोदी ने स्वतंत्रता सेनानी पसुम्पोन मुथुरामलिंग थेवर को उनकी गुरु पूजा के अवसर पर श्रद्धांजलि दी।
प्रधानमंत्री ने ट्वीट किया;
“मैं महान पसुम्पोन मुथुरामलिंग थेवर को उनकी गुरु पूजा के अवसर पर नमन करता हूं। मैं हमारे राष्ट्र के लिए उनके उत्कृष्ट योगदानों, विशेष रूप से सामाजिक सशक्तिकरण, किसान कल्याण और गरीबी उन्मूलन के कार्यों, को भी याद करता हूं। उनके आदर्श हमें हमेशा प्रेरित करते रहेंगे।”
"பெருமதிப்பிற்குரிய பசும்பொன் முத்துராமலிங்க தேவரை அவரது குருபூஜை நாளில் வணங்குகிறேன். சமூக மேம்பாடு, விவசாயிகள் நலன், வறுமை ஒழிப்பு முதலியவை உட்பட நம் தேசத்திற்காக அவர் ஆற்றிய தலைசிறந்த பங்களிப்பை நினைவு கூர்கிறேன். அவரது கொள்கைகள் நம்மை தொடர்ந்து ஊக்குவிக்கும்."
उप राष्ट्रपति सचिवालय
बहस के स्तर को ऊंचा करके संसद द्वारा जन-जीवन के नए प्रतिमान स्थापित करना ही अटल जी के प्रति सच्ची श्रद्धांजलि होगी : उपराष्ट्रपति
अटल जी एक दूरदर्शी राजनेता थे, देश में कनेक्टिविटी क्रांति के युग का आरंभ हुआ
वे एक महान प्रशासक, महान राजनीतिज्ञ, कुशल वक्ता, महान संसद सदस्य और आदर्श रोलमॉडल थे
श्री अटल बिहारी वाजपेयी के चित्र अनावरण समारोह को संबोधित किया
उपराष्ट्रपति श्री एम. वेंकैया नायडू ने संसद सदस्यों से आग्रह किया कि वे अपने बहस के स्तर को ऊंचा करें ताकि संसद जन-जीवन में नए प्रतिमान स्थापित कर सके। यही पूर्व प्रधानमंत्री श्री अटल बिहारी वाजपेयी के प्रति सच्ची श्रद्धांजलि होगी।
राष्ट्रपति श्री रामनाथ कोविंद ने आज संसद के केन्द्रीय कक्ष में पूर्व प्रधानमंत्री श्री अटल बिहारी वाजपेयी के चित्र का अनावरण किया। इस अवसर पर उपराष्ट्रपति श्री नायडू ने कहा कि अटल जी ने अपने अनुकरणीय आचरण और हस्तक्षेप से लोकतंत्र की जड़ों को मजबूत किया।
पूर्व प्रधानमंत्री को श्रद्धांजलि देते हुए उपराष्ट्रपति ने कहा कि अटल जी ने एक गठबंधन सरकार का नेतृत्व करके दिखाया कि लोकतंत्र को कैसे मजबूती प्रदान की जा सकती है। उन्होंने दिखाया कि अच्छे प्रशासन के द्वारा लोकतंत्र को मजबूत किया जा सकता है।
उपराष्ट्रपति श्री नायडू ने पूर्व प्रधानमंत्री को एक दूरदर्शी राजनेता बताते हुए कहा कि उन्होंने देश में कनेक्टिविटी क्रांति का प्रारंभ किया। बड़े पैमाने पर राष्ट्रीय राजमार्ग, ग्रामीण सड़कों व हवाई यात्रा अवसंरचना का निर्माण हुआ और संचार क्षेत्र का विस्तार हुआ। उनका विचार था कि आर्थिक विकास के लिए कनेक्टिविटी महत्वपूर्ण है।
श्री नायडू ने कहा कि अटल जी में प्रत्येक वर्ग व समुदाय के लोगों से तथा पृथक विचारधारा वाले राजनीतिक दलों से जुड़ने की अभूतपूर्व क्षमता थी। अटल जी का कोई दुश्मन नहीं था। इसीलिए उन्हें अजातशत्रु कहा जाता था। वे एक महान प्रशासक, महान राजनीतिज्ञ, कुशल वक्ता, महान संसद सदस्य और आदर्श रोलमॉडल थे।
उन्होंने कहा कि अटल जी समकालीन भारत के सर्वाधिक महान नेताओं में एक थे। उन्होंने अमिट छाप छोड़ी है जो हमें हमेशा नए भारत के निर्माण के लिए प्रेरित करती रहेगी।
उपराष्ट्रपति श्री नायडू ने कहा कि दूसरों के विचारों और जनमत के प्रति सहिष्णु होना चाहिए।
रक्षा मंत्रालय
भारतीय नौसेना गांधीजी के सत्याग्रह की 130वीं वर्षगांठ उस स्थान पर मनाएगी जहां से यह आंदोलन शुरू हुआ था
रंगभेद के खिलाफ संघर्ष की शुरुआत के 130 साल पूरे होने के अवसर पर भारतीय नौसेना डरबन के पास रेलवे स्टेशन पीटरमैरिट्सबर्ग में एक स्मारक कार्यक्रम में भाग लेगी। भारतीय नौसेना का एक अग्रिम पंक्ति का युद्धपोत आईएनएस त्रिशूल 06 से 09 जून 23 तक पीटरमेरिट्जबर्ग रेलवे स्टेशन पर 7 जून 1893 की घटना की 130वीं वर्षगांठ मनाने के साथ-साथ भारत और दक्षिण अफ्रीका के बीच राजनयिक संबंधों की बहाली के 30 साल पूरे होने पर डरबन का दौरा कर रहा है।
महात्मा गांधी 1893 में व्यापारी दादा अब्दुल्ला के कानूनी सलाहकार के रूप में काम करने के लिए दक्षिण अफ्रीका के डरबन पहुंचे थे। 07 जून 1893 को ट्रांसवाल में प्रिटोरिया की यात्रा के दौरान वे पहली बार पीटरमेरिट्जबर्ग स्टेशन पहुंचे। गांधीजी को, जो कि टिकट खरीदकर प्रथम श्रेणी के डिब्बे में बैठे थे, एक यूरोपीय के कहने पर डिब्बे से बाहर निकाल दिया गया क्योंकि उसके अनुसार प्रथम श्रेणी के डिब्बे में 'कुली' और अश्वेतों को अनुमति नहीं थी। इस घटना को ट्रिगर माना जाता है जिसने गांधीजी को नस्लीय उत्पीड़न के खिलाफ लड़ाई और सत्याग्रह के जन्म के लिए प्रेरित किया।
पीटरमेरिट्जबर्ग रेलवे स्टेशन पर महात्मा गांधी के सत्याग्रह की प्रेरक कहानी को 25 अप्रैल 1997 को एक और जीवन मिला, जब पीटरमेरिट्जबर्ग रेलवे स्टेशन पर एक भव्य समारोह में गांधीजी को मरणोपरांत फ्रीडम ऑफ पीटरमेरिट्जबर्ग समर्पित किया गया, जिसकी अध्यक्षता तत्कालीन दक्षिण अफ्रीकी राष्ट्रपति नेल्सन मंडेला ने की थी। राष्ट्रपति नेल्सन मंडेला ने एक सदी पुराने गलत को सही करने के लिए एकत्रित लोगों को संबोधित करते हुए कहा, "गांधीजी उत्पीड़न के खिलाफ व्यक्तिगत बलिदान और समर्पण का एक महान उदाहरण हैं।"
आईएनएस त्रिशूल की डरबन यात्रा भारतीय नौसेना के आजादी का अमृत महोत्सव के उत्सव के साथ जारी है, जिसमें भारत के स्वतंत्रता संग्राम को आकार देने वाले महत्वपूर्ण क्षणों का जश्न मनाया गया। डरबन की अपनी यात्रा के दौरान जहाज, पीटरमेरिट्जबर्ग रेलवे स्टेशन पर एक स्मारक कार्यक्रम में भाग लेगा जिसमें गांधीजी प्लिंथ पर पुष्पांजलि अर्पित करना और आईएन बैंड द्वारा एक प्रदर्शन शामिल होगा। यात्रा के दौरान जहाज अन्य व्यावसायिक और सामाजिक कार्यक्रमों में भी भाग लेगा।
स्वास्थ्य एवं परिवार कल्याण मंत्रालय
केंद्र ने राज्यों से कहा: विशिष्ट दिव्यांगता पहचान पत्र  अब को-विन 2.0 पर पंजीकरण के लिए फोटो आईडी के रूप में स्वीकार्य
टीकाकरण प्रक्रिया के सार्वभौमिकीकरण के लिए इसे सुचारू बनाने का केंद्र सरकार का प्रयास निरंतर जारी
भारत सरकार इस साल 16 जनवरी से सुचारू और प्रभावी टीकाकरण अभियान सुनिश्चित करने के लिए 'संपूर्ण सरकार' के दृष्टिकोण के तहत राज्यों और केंद्रशासित प्रदेशों के प्रयासों का समर्थन कर रही है। केंद्र सरकार ने देशभर में लाभार्थियों की विभिन्न श्रेणियों के लिए टीकाकरण की प्रक्रिया को सुचारू बनाने के लिए को-विन डिजिटल प्लेटफॉर्म विकसित किया है। को-विन, कोविड टीका वितरण प्रणाली के तंत्र को प्रभावी ढंग से लागू करने और इसे बढ़ाने के लिए तकनीकी सहारा प्रदान करता है।
केंद्र सरकार का यह निरंतर प्रयास रहा है कि टीकाकरण प्रक्रिया के सार्वभौमिकरण को सुचारू बनाया जाए। इसके तहत केंद्रीय स्वास्थ्य मंत्रालय ने आज राज्यों/केंद्रशासित प्रदेशों को को-विन 2.0 पर पंजीकरण करते समय विशिष्ट दिव्यांगता पहचान  कार्ड को फोटो आईडी के रूप में शामिल करने के लिए कहा है। 2 मार्च 2021 को जारी को-विन 2.0 के लिए निर्देश नोट के अनुसार, टीकाकरण से पहले लाभार्थी के सत्यापन के लिए सात निर्धारित फोटो पहचान पत्र निर्दिष्ट किए गए थे।
केंद्रीय स्वास्थ्य मंत्रालय ने राज्यों और केंद्रशासित प्रदेशों को लिखे पत्र में कहा है कि सामाजिक न्याय एवं अधिकारिता मंत्रालय के दिव्यांग जन सशक्तिकरण विभाग दिव्यांगजनों को यूडीआईडी कार्ड जारी करता है। इस कार्ड में सभी जरूरी विशेषताएं जैसे; नाम, जन्म का वर्ष, लिंग और व्यक्ति का फोटो है, जो कोविड-19 टीकाकरण में पहचान के लिए मानदण्डों को पूरा करती हैं।
इन बातों को देखते हुए दिव्यांग जनों के लिए टीकाकरण तक पहुंच को और सुविधाजनक बनाने के लिए यह निर्णय लिया गया है कि यूडीआईडी को कोविड-19 टीकाकरण के लिए निर्दिष्ट फोटो आईडी दस्तावेज की सूची में शामिल किया जाए। इसके लिए जरूरी प्रावधान किए जा रहे हैं और ये जल्द ही को-विन पर उपलब्ध होंगे।
केंद्रीय स्वास्थ्य मंत्रालय ने राज्यों और केंद्रशासित प्रदेशों को सलाह दी है कि वे कोविड टीकाकरण के लिए एक स्वीकार्य फोटो आईडी के रूप में यूडीआईडी कार्ड के उपयोग का व्यापक प्रचार करें।
यूडीआईडी का एक नमूना नीचे है।
संदर्भ के लिए यूडीआईडी का नमूना।
उपभोक्ता कार्य, खाद्य एवं सार्वजनिक वितरण मंत्रालय
विश्व उपभोक्ता अधिकार दिवस 2019 पर आयोजन
उपभोक्ता मामले, खाद्य और सार्वजनिक वितरण मंत्रालय, भारत सरकार के उपभोक्ता मामलों के विभाग में “ट्रस्टेड स्मार्ट प्रोडक्ट” की थीम पर 15 मार्च 2019 को विज्ञान भवन, नई दिल्ली में विश्व उपभोक्ता अधिकार दिवस 2019 मनाया गया।इस कार्यक्रम की अध्यक्षता एनसीडीआरसी के प्रेसिडेंट जस्टिस आरके अग्रवाल ने की।
इस विषय पर संबोधित करने के लिए इलेक्ट्रॉनिक्स और इनफॉरमेशन टेक्नोलॉजी विभाग के स्टैंडर्डाइजेशन, टेस्टिंग और क्वालिटी सर्टिफिकेशन  के महानिदेशक शुमेश कुमार नंदवानी मौजूद रहे।उन्होंने हमारी रोजमर्रा की जिंदगी में स्मार्ट उत्पादों की अहमियत, उनके उपयोग पर बात की और प्रभावी उपभोक्ता संरक्षण को देखते हुए साइबर सुरक्षा और डाटा प्राइवेसी के क्षेत्र में प्रभावी नियम की जरूरतों पर प्रकाश डाला।
उपभोक्ता मामलों के सचिव श्री अविनाश के श्रीवास्तव ने उपभोक्ता शिकायतों के निपटारे की प्रणाली के बारे में बात की।उन्होंने राज्य सरकारों से राज्य स्तरीय उपभोक्ता कल्याण फंड स्थापिक करने का भी आग्रह किया।एनसीडीआरसी के प्रेसिडेंट जस्टिस आरके अग्रवाल ने डिजिटल दुनिया के सभी महत्वपूर्ण मामलों जिसमें डाटा सुरक्षा, निजता, सुरक्षा और शिकायतों का निपटारे के साथ ही विनियामक और पर्यवेक्षी ढांचे को मजबूत बनाने की दिशा में व्यापक दृष्टिकोण के जरिए कार्य करने की जरूरत पर बल दिया।
रक्षा मंत्रालय
भारतीय वायु सेना के खिलाड़ियों का राष्ट्रमंडल खेल 2022 में शानदार प्रदर्शन
भारतीय वायु सेना के खिलाड़ियों ने एक बार फिर तीन पदक जीतकर अंतर्राष्ट्रीय स्तर पर अपनी काबिलियत साबित की है, साथ ही महिला कुश्ती टीम को कई खिताब जीतने का प्रशिक्षण भी दिया है।
जूनियर वारंट अधिकारी विकास ठाकुर ने पुरुषों के 96 किग्रा फाइनल में कुल 346 किग्रा भार उठाकर भारोत्तोलन में रजत पदक जीता।
राष्ट्रमंडल खेलों में यह उनका तीसरा पदक था। सार्जेंट अब्दुल्ला अबूबकर ने 17.02 मीटर की ट्रिपल जंप लीप के साथ रजत पदक जीतकर देश का नाम रौशन किया। जूनियर वारंट ऑफिसर गुरुराजा ने पुरुषों के 61 किग्रा फाइनल में कुल 269 किग्रा भार उठाकर कांस्य पदक जीता। उन्होंने इससे पहले गोल्ड कोस्ट में आयोजित राष्ट्रमंडल खेलों 2018 में रजत पदक जीता था।
भारतीय महिला कुश्ती टीम के प्रमुख कोच वारंट अधिकारी जितेंद्र यादव ने खेलों में छह पदक जीतने वाली टीम में महत्वपूर्ण भूमिका निभाई। जूनियर वारंट ऑफिसर निर्मल नोआ टॉम और सार्जेंट दिनेश कुमार ने भी बेहतरीन प्रदर्शन किया, जिन्होंने क्रमशः 4 x 400 मीटर रिले और भारतीय साइकिलिंग टीमों में भारत का प्रतिनिधित्व किया।
सूचना और प्रसारण मंत्रालय
‘मन की बात’ ने कराया भारत का भारत से परिचय
आईआईएमसी के सर्वेक्षण में 76% लोगों की राय
63 प्रतिशत लोग यूट्यूब पर सुनना पसंद करते हैं ‘मन की बात’
40% लोगों के अनुसार कार्यक्रम का सबसे प्रभावशाली विषय रहा ‘शिक्षा’
‘गुमनाम समाज-शिल्पियों' से परिचय करवाता है प्रधानमंत्री का रेडियो कार्यक्रम
भारतीय जन संचार संस्थान  द्वारा किए गए एक सर्वेक्षण के अनुसार 76 फीसदी भारतीय मीडियाकर्मियों की राय में प्रधानमंत्री नरेंद्र मोदी के रेडियो कार्यक्रम ‘मन की बात’ ने भारत का भारत से परिचय कराने में महत्वपूर्ण भूमिका निभाई है। वहीं, 75% लोगों का कहना है कि 'मन की बात' एक ऐसे मंच के रूप में सामने आया है, जहां लोगों का ऐसे व्यक्तियों से परिचय कराया जाता है, जो जनसामान्य के जीवन में सार्थक बदलाव लाने के लिए निस्वार्थ भाव से काम कर रहे हैं।
आईआईएमसी के महानिदेशक प्रो.  संजय द्विवेदी ने बताया कि संस्थान के आउटरीच विभाग द्वारा यह सर्वेक्षण 12 से 25 अप्रैल, 2023 के बीच किया गया। इस सर्वेक्षण में देशभर के 116 अकादमिक संस्थानों, विश्वविद्यालयों एवं मीडिया समूहों के कुल 890 पत्रकारों, मीडिया शिक्षकों, मीडिया शोधार्थियों और जनसंचार के विद्यार्थियों ने हिस्सा लिया। इनमें 326 महिलाएं एवं 564 पुरुष शामिल थे। सर्वे में शामिल होने वाले 66% लोग 18 से 25 वर्ष की उम्र के थे।
सर्वेक्षण में शामिल लोगों के अनुसार 'देश की जानकारी' और 'देश के प्रति प्रधानमंत्री का दृष्टिकोण', दो प्रमुख कारण हैं, जो दर्शकों को इस कार्यक्रम को सुनने के लिए प्रेरित करते हैं। अध्ययन के तहत लोगों से जब यह पूछा गया कि अगर कभी वे कार्यक्रम को लाइव नहीं सुन पाते हैं, तो फिर कैसे सुनते हैं, तो 63 प्रतिशत लोगों का कहना था कि अन्य माध्यमों की तुलना में वे यूट्यूब पर ‘मन की बात’ सुनना ज्यादा पसंद करते हैं। वहीं, 76% लोगों के अनुसार 'मन की बात' में विभिन्न मुद्दों पर प्रधानमंत्री नरेंद्र मोदी के विचारों को सुनकर उन्हें ऐसा एहसास होता है कि वे भी लोकतांत्रिक प्रक्रिया में भागीदार हैं।
प्रो. द्विवेदी के अनुसार सर्वेक्षण में यह भी समझने की कोशिश की गई कि प्रधानमंत्री द्वारा 'मन की बात' में चर्चा किए गए किस मुद्दे ने लोगों के जीवन को सबसे ज्यादा प्रभावित किया। इसके जवाब में 40% लोगों ने कहा की 'शिक्षा' सबसे प्रभावशाली विषय है, जिसने उन्हें सोचने पर मजबूर किया, वहीं 26% लोगों के अनुसार 'जमीनी स्तर पर काम करने वाले गुमनाम समाज-शिल्पियों' से संबंधित जानकारी उनके लिए काफी रोचक रही।
अध्ययन में यह भी जानने का प्रयास किया गया कि 'मन की बात' में चर्चा किए गए विषयों के बारे में लोग किनसे ज्यादा बातचीत करते हैं। 32% लोगों ने कहा कि वे अपने परिवार के सदस्यों से इस बारे में अपने विचार साझा करते हैं, वहीं 29% लोगों के अनुसार वे अपने दोस्तों और साथियों के साथ इस विषय पर बातचीत करते हैं।
सर्वेक्षण के दौरान एक रोचक तथ्य यह भी सामने आया कि 'मन की बात' कार्यक्रम सुनने के लिए जहां 12% लोग रेडियो और 15% लोग टेलीविजन का प्रयोग करते हैं, वहीं लगभग 37% लोग 'इंटरनेट बेस्ड प्लेटफॉर्म' पर इस कार्यक्रम को सुनना पसंद करते हैं।
राष्ट्रपति सचिवालय
भारत के राष्ट्रपति महाराजा श्रीराम चंद्र भांजा देव विश्वविद्यालय के 12वें दीक्षांत समारोह में शामिल हुई
भारत की राष्ट्रपति, श्रीमती द्रौपदी मुर्मु ने आज  बारीपदा, ओडिशा में महाराजा श्रीराम चंद्र भांजा देव विश्वविद्यालय के 12वें दीक्षांत समारोह में भाग लिया और उसे संबोधित किया।
इस अवसर पर संबोधित करते हुए, राष्ट्रपति ने कहा कि महाराजा श्रीराम चंद्र भांजा देव विश्वविद्यालय ने अपनी स्थापना के बहुत कम समय में उच्च शिक्षा और अनुसंधान के क्षेत्र में एक विशिष्ट पहचान बनाई है।
राष्ट्रपति ने आदिवासी प्रथाओं और सांस्कृतिक परंपराओं के आधार को संरक्षित करने के उद्देश्य से अपने परिसर में 'सेक्रेड ग्रोव' की स्थापना के लिए विश्वविद्यालय की सराहना की। उन्होंने कहा कि 'सेक्रेड ग्रोव' पर्यावरण और स्थानीय जैव विविधता के संरक्षण के लिए महत्वपूर्ण है। यह प्राकृतिक संसाधनों के समुदाय-आधारित प्रबंधन के सर्वोत्तम उदाहरणों में से एक है।
राष्ट्रपति ने कहा कि विश्व ग्लोबल वार्मिंग  और जलवायु परिवर्तन की बड़ी चुनौतियों का सामना कर रहा है। भारत ने प्रकृति के अनुकूल जीवन शैली अपनाने के लिए दुनिया के सामने एक मिसाल कायम की है, जिसे लाइफस्टाइल फॉर द एनवायरनमेंट या लाइफ कहा जाता है। हमारी परंपरा में माना जाता है कि पेड़-पौधे, पहाड़, नदियां सभी में जीवन है और केवल मनुष्य ही नहीं बल्कि सभी जीव-जंतु भी प्रकृति की संतान हैं। इसलिए प्रकृति के साथ तालमेल बनाकर रहना सभी मनुष्यों का कर्तव्य है। उन्होंने कहा कि इस क्षेत्र में स्थित सिमिलिपाल राष्ट्रीय उद्यान जैव विविधता की दृष्टि से विश्व स्तर पर महत्वपूर्ण स्थान रखता है। उन्होंने विश्वास व्यक्त किया कि विश्वविद्यालय के छात्र और शिक्षक अपने अनुसंधान और नवाचार के माध्यम से जैव विविधता की रक्षा का रास्ता खोज लेंगे।
छात्रों को संबोधित करते हुए, राष्ट्रपति ने कहा कि डिग्री प्राप्त करने का अर्थ यह नहीं है कि शिक्षा प्रक्रिया पूरी हो गई है। शिक्षा एक सतत प्रक्रिया है। उन्होंने कहा कि उच्च शिक्षा प्राप्त करने के बाद उनमें से कुछ नौकरी करेंगे, कुछ व्यवसाय करेंगे और कुछ शोध भी करेंगे परंतु नौकरी करने की सोचने से बेहतर नौकरी प्रदान करने की सोच है। उन्हें यह जानकर खुशी हुई कि इस विश्वविद्यालय ने एक इन्क्यूबेशन सेंटर स्थापित किया है और छात्रों, पूर्व छात्रों तथा आम लोगों को स्टार्ट-अप स्थापित करने में सहायता प्रदान करता है।
राष्ट्रपति ने कहा कि प्रतिस्पर्धा जीवन का अनिवार्य पक्ष है। जीवन के हर क्षेत्र में प्रतिस्पर्धा का सामना करना पड़ता है। उन्होंने कहा कि छात्रों को हमेशा प्रतियोगिता में सफल होने का प्रयास करते रहना चाहिए और इसके लिए उन्हें उच्च कौशल प्राप्त करते रहना चाहिए तथा अधिक दक्षता की ओर बढ़ना चाहिए। ये अपनी इच्छा शक्ति से असंभव को भी संभव में बदल सकते हैं।
राष्ट्रपति ने कहा कि प्रतिस्पर्धा जीवन का स्वाभाविक पक्ष है, लेकिन सहयोग जीवन का सुंदर पक्ष है। उन्होंने छात्राओं से कहा कि जीवन में आगे बढ़ते हुए जब वे पीछे मुड़कर देखेंगे तो पाएंगे कि समाज के कुछ लोग उनका मुकाबला करने के काबिल नहीं हैं। उन्होंने छात्रों को वंचितों का हाथ पकड़कर आगे लाने की सलाह दी। उन्होंने कहा कि उदारता और सहयोग से स्वस्थ समाज का निर्माण किया जा सकता है। उन्होंने छात्रों से न केवल अपने सुख और हित के बारे में बल्कि समाज तथा देश के कल्याण के बारे में भी सोचने का आग्रह किया।
जनजातीय कार्य मंत्रालय
श्री अर्जुन मुंडा जनजातीय कल्याण के दो उत्कृष्टता केन्द्रों की कल शुरुआत करेंगे
इन उत्कृष्टता केन्द्रों को आर्ट ऑफ लिविंग के सहयोग से शुरू किया जाएगा
जनजातीय मामलों के केन्द्रीय मंत्री श्री अर्जुन मुंडा कल यहां वीडियो कॉन्फ्रेंसिंग के माध्यम से जनजातीय कार्य मंत्रालय और आर्ट ऑफ लिविंग के सहयोग से जनजातीय वर्गों के कल्याण के लिए दो उत्कृष्टता केन्द्रों की शुरुआत करेंगे। इस अवसर पर आर्ट ऑफ लिविंग के संस्थापक गुरुदेव श्री श्री रविशंकर भी उपस्थित रहेंगे।
ऐसी पहली पहल के तहत झारखंड के 5 जिलों, 30 ग्राम पंचायतों और 150 गांवों में पंचायती राज संस्थाओं को मजबूत करने की दिशा में प्रयास किए जाएंगे ताकि इन संस्थाओं के निर्वाचित प्रतिनिधियों को जनजातीय कानूनों और नियमों के बारे में जागरूक बनाया जा सके। इसका उद्देश्य ऐसे युवकों को उनके कल्याण की विभिन्न योजनाओं के बारे में जागरूक करना है ताकि वे इन योजनाओं का लाभ ले सकें। इस मॉडल के तहत जनजातीय युवकों के बीच से ही युवा स्वयंसेवियों को व्यक्ति विकास प्रशिक्षण प्रदान कर उनमें सामाजिक जिम्मेदारी की भावना का सृजन करना है ताकि वे जनजातीय नेताओं के तौर पर अपने समुदाय के लिए काम करें और लोगों में जागरूकता का प्रसार कर सकें।
दूसरा प्रयास महाराष्ट्र के औरंगाबाद जिले में 10,000 जनजातीय कृषकों को सतत प्राकृतिक कृषि के बारे में प्रशिक्षण देना है जो गौ-आधारित कृषि तकनीकों से संबद्ध है। ऐसे किसानों को जैविक कृषि संबंधी प्रमाण पत्र हासिल करने में मदद दी जाएगी और उनके लिए उपयुक्त विपणन अवसरों को भी उपलब्ध कराया जाएगा जिससे वे आत्मनिर्भर किसान बन सकें।